Jej život významne ovplyvnila jedna májová noc v roku 1951. Pár rokov po prevrate sa vtedy 18-ročná Bibiana Wallnerová(14. 12. 1932 – 20. 7. 2014) spolu s otcom, matkou a sestrou pokúsili ujsť z komunistického Československa. Asi 500 metrov od pasovej kontroly v bratislavských Kopčanoch ich zadržala hliadka.
"Zrazu začali vojaci kričať a strieľali do nás. Jednoducho kričali Stoj!?, veľmi po slovensky. Tak sme si so sestrou ľahli na zem do tej streľby," spomínala neskôr pre Ústav pamäti národa.
Sestru pri pokuse o útek zastrelili, rodičov aj Bibianu čakalo väzenie. V roku 1951 bola najmladšou väzenkou Štátneho súdu. Amnestovali ju v roku 1953.
Aj preto mohla študovať na vysokej škole až počas dubčekovského odmäku v roku 1968. Dobové encyklopédie začínali životopis bratislavskej rodáčky až rokom 1972, keď absolvovala štúdium histórie a germanistiky na Filozofickej fakulte UK v Bratislave.